VL ทะยานเกือบ 12% ทำสถิติใหม่! จับตาปีนี้กำไรโต 20% หลังขยายกองเรือ-ลูกค้าเพิ่ม
VL ทะยานเกือบ 12% ทำสถิติใหม่! จับตาปีนี้กำไรโต 20% หลังขยายกองเรือ-ลูกค้าเพิ่ม ล่าสุดอยู่ที่ 2.30 บาท บวก 0.24 บาท หรือ 11.65% มูลค่าซื้อขาย 212.19 ล้านบาท
VL ทะยานเกือบ 12% ทำสถิติใหม่! จับตาปีนี้กำไรโต 20% หลังขยายกองเรือ-ลูกค้าเพิ่ม ล่าสุดอยู่ที่ 2.30 บาท บวก 0.24 บาท หรือ 11.65% มูลค่าซื้อขาย 212.19 ล้านบาท
23 มี.ค. 2564

ผู้สื่อข่าวรายงานว่า ราคาหุ้น บริษัท วี.แอล.เอ็นเตอร์ไพรส์ จำกัด (มหาชน) หรือ VL ล่าสุด ณ เวลา 11.02 น. อยู่ที่ 2.30 บาท บวก 0.24 บาท หรือ 11.65% สูงสุดที่ 2.63 บาท ต่ำสุดที่ 2.14 บาท ด้วยมูลค่าซื้อขาย 212.19 ล้านบาท

ทั้งนี้ ราคาหุ้น VL ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์เอ็ม เอ ไอ (mai) เมื่อวันที่ 21 พ.ค.2562 โดยมีราคา IPO อยู่ที่ 1.75 บาท/หุ้น
โดย นางชุติภา กลิ่นสุวรรณ ประธานเจ้าหน้าที่บริหาร VL เปิดเผยว่า บริษัทฯมุ่งมั่นและตอกย้ำความเป็นผู้นำธุรกิจการขนส่งปิโตรเลียมและเคมีภัณฑ์ทางทะเล โดยในเดือนเมษายนนี้เรือลำใหม่ VL.23 ขนาด 2,800 เดทเวทตัน (DTW) จะเดินทางมาถึงประเทศไทย และสามารถให้บริการขนส่งปิโตรเลียมและเคมีภัณฑ์ทางทะเลในเชิงพาณิชย์ได้ทันที  ทำให้บริษัทฯสามารถรับรู้รายได้จากเรือลำดังกล่าวตั้งแต่ไตรมาส 2/2564
ล่าสุดบริษัทฯ ได้ปรับกลยุทธ์ รับเรือเพิ่มอีก 1 ลำ ขนาด 10,000-12,000 DWT ในช่วงปลายปีนี้ ซึ่งเร็วกว่าแผนที่กำหนดไว้จากเดิมที่จะ รับเรือขนาดดังกล่าวในปี 2565 ส่วนในปี 2566 บริษัทฯจะต่อเรือใหม่อีก 1 ลำ ขนาด 3,000 DWT ส่งผลให้ปี 2566 จะมีจำนวนกองเรือเพิ่มขึ้นเป็น 15 ลำ และมีน้ำหนักบรรทุกเรือรวม 53,801  DWT จากปี 2563 ที่มีเรือทั้งสิ้น 12 ลำ และมีน้ำหนักบรรทุกเรือรวม 39,019  DWT ทั้งนี้เพื่อรองรับดีมานด์การขนส่งในการขยายฐานลูกค้าไปยังกลุ่มประเทศในภูมิภาคเอเชียตะวันออกเฉียงใต้ที่มีโอกาสเติบโตทางธุรกิจสูง โดยจะมีการขยายเส้นทางการเดินเรือใหม่ ไปยังประเทศจีน และอินเดีย เป็นต้น
ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” VL กำหนดราคาเป้าหมาย 2.20 บาท (ยังไม่มี Dilution จนกว่าจะใช้สิทธิครั้งแรก ต.ค. 2564) โดยราคาหุ้นปรับลงหลังจาก XA (ปันผลและแจกวอร์แรนท์) จนมี PE 15.4 เท่าและ EV/EBITDA เพียง 8.7 เท่า ต่ำกว่าการเติบโตของกำไรปกติปีนี้ที่คาดเพิ่มขึ้น 20% เมื่อเทียบจากปีก่อน การเติบโตดังกล่าวมาจากการฟื้นตัวของการขนส่งน้ำมันในประเทศและการรับเรือใหม่ 1 ลำซึ่งจะเริ่มให้บริการปลาย เม.ย. นี้ ส่วนเรือที่จะเพิ่มในปีหน้าอาจเข้ามาตั้งแต่ปลายปีนี้ซึ่งจะเป็น Upside ต่อประมาณการของบล.ฟินันเซีย ไซรัส